News Update: ต่างชาติเข้าไทย ทะลุ 8 ล้านคน กระทรวงท่องเที่ยวมั่นใจ ทั้งปีทะลุ 10 ล้านแน่ ตั้งเป้าปี 2566 ยอดก้าวกระโดด 18-30 ล้านคน - FINNOMENA
กระทรวงการท่องเที่ยวฯ เผยต่างชาติเข้าไทยทะลุ 8 ล้านคน มั่นใจยอดรวมทั้งปีถึง 10 ล้านแน่ ตั้งเป้าปีหน้า ยอดก้าวกระโดด 18-30 ล้านคน
22 พ.ย. 2565

กระทรวงการท่องเที่ยวฯ เผยต่างชาติเข้าไทยทะลุ 8 ล้านคน มั่นใจยอดรวมทั้งปีถึง 10 ล้านแน่ ตั้งเป้าปีหน้า ยอดก้าวกระโดด 18-30 ล้านคน
ประชาชาติธุรกิจรายงานว่า กองเศรษฐกิจการท่องเที่ยวและกีฬา กระทรวงการท่องเที่ยวและกีฬา เปิดเผยข้อมูลสรุปสถานการณ์ต่างประเทศประจำวันที่ 19 พฤศจิกายน 2565 โดยระบุว่า ตั้งแต่วันที่ 1 มกราคม-19 พฤศจิกายน 2565 มีนักท่องเที่ยวต่างชาติเดินทางเข้าประเทศไทยแล้ว 8,206,035 คน สร้างรายได้จากนักท่องเที่ยวสะสมราว 281,076 ล้านบาท
โดยจำนวนนักท่องเที่ยวสูงสุด 5 อันดับแรกมาจาก มาเลเซีย (1,450,528 คน), อินเดีย (780,836 คน), สิงคโปร์ (431,510 คน), ลาว (391,446 คน) และเวียดนาม (382,075 คน)
จากรายงานของกระทรวงการท่องเที่ยวและกีฬา พบว่าหากจำแนกนักท่องเที่ยวตั้งแต่วันที่ 1-19 พฤศจิกายน 2565 พบว่ามีนักท่องเที่ยวสะสมที่ 1,080,159 คน อีกทั้งพบว่านักท่องเที่ยวที่เดินทางผ่านด่านทางบก 5 อันดับแรก ได้แก่ มาเลเซีย, ลาว, กัมพูชา, เวียดนาม และอินโดนีเซีย ตามลำดับ ด้านนักท่องเที่ยวที่เดินทางผ่านด่านทางอากาศ 5 อันดับแรก ได้แก่ อินเดีย, รัสเซีย, เกาหลีใต้, สิงคโปร์ และสหรัฐอเมริกา ตามลำดับ
ขณะที่ในวันที่ 19 พฤศจิกายน 2565 เพียงวันเดียว มีนักท่องเที่ยวชาวต่างชาติเดินทางเข้าประเทศไทยจำนวน 61,224 คน โดยเดินทางมาจากมาเลเซีย 8,323 คน อินเดีย 5,696 คน รัสเซีย 3,994 คน สิงคโปร์ 3,633 คน และเกาหลีใต้ 3,453 คน
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า ประเมินว่าในปี 2565 นี้ จำนวนนักท่องเที่ยวชาวต่างชาติที่เดินทางเข้าประเทศไทย จะถึงเป้าหมายที่ตั้งไว้ 10 ล้านคนอย่างแน่นอน
หากกำหนดค่าเฉลี่ยนักท่องเที่ยวชาวมาเลเซียให้เข้าประเทศไทยรายวันอยู่ที่ 7,000-8,000 คน ด้วยจำนวนวันที่เหลือของปีนี้ (41 วัน) จึงมีความเป็นไปได้สูงมากว่าจำนวนนักท่องเที่ยวชาวมาเลเซียจะถึงเป้าที่ตั้งไว้
ด้านตลาดสิงคโปร์ ททท.ประเมินว่า เป็นตลาดการท่องเที่ยวที่ฟื้นตัวเร็ว และตั้งเป้าตลอดทั้งปีจะมีนักท่องเที่ยวราว 500,000 คน ซึ่งปัจจุบันมีนักท่องเที่ยวชาวสิงคโปร์เดินทางเข้าไทยแล้ว 431,510 คน
หากกำหนดค่าเฉลี่ยจำนวนนักท่องเที่ยวชาวสิงคโปร์ที่เดินทางเข้าประเทศไทยรายวัน อยู่ที่ 2,000-3,000 คน ด้วยจำนวนวันที่เหลือของปีนี้ จึงมีความเป็นไปได้สูงที่นักท่องเที่ยวชาวสิงคโปร์จะถึงเป้าหมายที่ตั้งไว้เช่นกัน
นายธเนศวร์กล่าวว่า ในปี 2566 ททท.ตั้งเป้ามีนักท่องเที่ยวต่างชาติในกรณีฐาน (Base Case) จำนวน 18 ล้านคน คิดเป็น 45% ของปี 2562 ก่อนการระบาดของโควิด-19 มีนักท่องเที่ยวจากตลาดระยะใกล้ประมาณ 13 ล้านคน คิดเป็นสัดส่วน 72.34% ของนักท่องเที่ยวชาวต่างชาติทั้งหมด สร้างรายได้จากตลาดระยะใกล้ที่ 597,720 ล้านบาท คิดเป็น 61.5% ของรายได้จากนักท่องเที่ยวชาวต่างชาติที่ 971,790 ล้านบาท
อย่างไรก็ตาม ในกรณีที่ดีที่สุด (Best Case) คาดว่านักท่องเที่ยวอาจสูงถึง 30 ล้านคน ซึ่งหมายถึงประเทศจีนต้องผ่อนคลายมาตรการการเข้าออกพรมแดนอย่างเต็มที่
อ้างอิง: https://www.prachachat.net/tourism/news-1125345 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
นักท่องเที่ยว
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA